আইপিএলে প্রথমবার! সোনালি ব্যাজ পরে খেলবে KKR

ওয়েব ডেস্ক: আইপিএলের (IPL) ইতিহাসে সফলতম দুই দল মুম্বই ইন্ডিয়ান্স (MI) এবং চেন্নাই সুপার কিংস (CSK)। দুই দলই ছ’বার করে ট্রফি জিতেছে। এদের পরে আছে কলকাতা নাইট রাইডার্স (KKR) যারা তিনবার আইপিএল চ্যাম্পিয়ন হয়েছে। কেকেআরই প্রথম দল যারা সোনালি রংয়ের আইপিএল ব্যাজ পরে খেলতে চলেছে।

শুক্রবার সোশ্যাল মিডিয়ায় বেশ কিছু ছবি সহ একটি পোস্ট করেছে নাইট শিবির। তার প্রথম ছবিটিতে সোনালি ব্যাজটিকে হাইলাইট করা হয়েছে। ছবিতে লেখা, সোনালি রংয়ে সেলাই করা ঐতিহ্য। এরপর নতুন ব্যাজওয়ালা জার্সি পরে ছবি দেওয়া হয়েছে অধিনায়ক অজিঙ্ক্য রাহানে (Ajinkya Rahane), সহ-অধিনায়ক ভেঙ্কটেশ আইয়ার (Venkatesh Iyer), রিঙ্কু সিং (Rinku Singh), রামনদীপ সিং সহ আরও বেশ কয়েকজনের ছবি পোস্ট করা হয়েছে। পোস্টের ক্যাপশনে লেখা আইপিএলের ইতিহাসে প্রথম চ্যাম্পিয়ন দল যারা সোনালি ব্যাজ পরবে।

আরও পড়ূন: আইপিএল শুরুর আগে ধাক্কা সানরাইজার্সে, ছিটকে গেলেন অলরাউন্ডার

২০২৪ আইপিএল চ্যাম্পিয়ন হয়েছিল কলকাতা নাইট রাইডার্স । প্রথা অনুযায়ী তাদের ঘরের মাঠ ইডেন গার্ডেন্সেই (Eden Gardens) আয়োজিত হবে উদ্বোধনী ম্যাচ। ২২ মার্চ সেই ম্যাচে কেকেআর-এর মুখোমুখি বিরাট কোহলির (Virat Kohli) রয়্যাল চ্যালেঞ্জার্স বেঙ্গালুরু (RCB)। অর্থাৎ শনিবাসরীয় সন্ধ্যায় ইডেনে বর্ণাঢ্য অনুষ্ঠান তো থাকবেই, তার পরেই হবে ব্লকবাস্টার ক্রিকেট দ্বৈরথ।

গত মরসুমে শাহরুখ খানের (Shah Rukh Khan) দল ট্রফি জেতায় এবার ম্যাচ আয়োজনে অগ্রাধিকার পাচ্ছে কলকাতার আইকনিক স্টেডিয়াম। সানরাইজার্স হায়দরাবাদ (SRH) রানার্স আপ হওয়ায় বেশি ম্যাচ পেয়েছে হায়দরাবাদের রাজীব গান্ধী আন্তর্জাতিক স্টেডিয়াম। সেখানে আয়োজিত হবে কোয়ালিফায়ার ১ এবং এলিমিনেটর। ইডেনে আয়োজিত হবে কোয়ালিফায়ার ২ এবং ফাইনাল। অর্থাৎ ঠিক ১০ বছর পর আইপিএলের ফাইনাল হবে কলকাতায়।